Frá undirritun samgöngusáttmála höfuðborgarsvæðisins . Ríkið og sex sveitarfélög á höfuðborgarsvæðinu , Kópavogur , Garðabær , Hafnarfjörður , Mosfellsbær , Reykjavík og Seltjarnarnes , hafa undirritað tímamótasamkomulag um metnaðarfulla uppbyggingu á samgönguinnviðum og almenningssamgöngum á höfuðborgarsvæðinu til fimmtán ára . Samgöngusáttmáli höfuðborgarsvæðisins var undirritaður af forsætisráðherra , fjármála - og efnahagsráðherra , samgöngu - og sveitarstjórnarráðherra og bæjarstjórum sveitarfélaganna sex á blaðamannafundi í Ráðherrabústaðnum síðdegis í dag , fimmtudaginn 26. september . „ Samkomulagið felur í sér grundvallarbreytingar á samgöngum höfuðborgarsvæðisins sem ég hef kallað „ stóra samgönguplanið “ og allir njóta góðs af , bæði þeir sem búa í eldri byggðum og í nýrri hverfum . Í Kópavogi verður stærsta breytingin sú að lögð verður innan skamms tíma brú yfir Fossvog og Arnarnesvegur er á næsta leyti . Nú ríður á að vel sé haldið utan um fjármögnun og framkvæmdakostnað þessa risaverkefnis , “ sagði Ármann Kr . Ólafsson , bæjarstjóri Kópavogs við tækifærið . Öryggi , loftslagsmarkmið og fjölbreyttar samgöngur Samkomulagið felur í sér sameiginlega framtíðarsýn og heildarhugsun fyrir skipulagssvæðið . Rík áhersla á að tryggja samvinnu og sameiginlega sýn á verkefnið . Heildarfjármögnun samgönguframkvæmda á svæðinu á tímabilinu er 120 milljarðar . Við útfærslu framkvæmda verður sérstaklega hugað að greiðri tengingu aðliggjandi stofnbrauta svo sem Sundabrautar inn á stofnbrautir höfuðborgarsvæðisins . Félag í eigu ríkis og sveitarfélaga verður stofnað um framkvæmdirnar og fjármögnun þeirra . Í samkomulaginu er gert ráð fyrir að félagið , sem stofnað verður um framkvæmdirnar , geti innheimt svonefnd flýti - og umferðargjöld sem yrðu liður í breyttri gjaldtöku ríkisins . Önnur fjármögnun félagsins gæti verið í formi sérstakra ríkisframlaga eða hlutdeild í öðrum tekjustofnum tengdum samgöngum . Áform eru um að taka upp sértæka gjaldtöku víðar á landinu til að fjármagna stærri samgönguframkvæmdir og rekstur jarðganga . Dæmi um þetta eru tvöföldun Hvalfjarðarganga , Sundabraut , brú yfir Ölfusá , brú yfir Hornafjarðarfljót , nýr vegur yfir Öxi ásamt láglendisvegi um Mýrdal og jarðgöng í gegnum Reynisfjall .